ORDE do 16 de setembro de 2010 sobre a aprobación definitiva da modificación puntual número oito das normas subsidiarias do concello de Cambados (Pontevedra).
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 05/10/2010

O Concello de Cambados remite o proxecto da modificación puntual referido, conforme o establecido no artigo 85.7º da Lei 9/2002, do 30 de decembro, de ordenación urbanística e protección do medio rural de Galicia.
I. Antecedentes.
I.1. O Concello de Cambados dispón actualmente de normas subsidiarias de planeamento vixentes, aprobadas o 20-7-1994, con texto refundido de 2-7-1995, Normas formuladas ao abeiro da Lei 11/1985, de adaptación da do solo a Galicia.
I.2. Esta modificación puntual nº 8 foi aprobada inicialmente polo Concello Pleno en sesión do 25-6-2009. Publicado o anuncio no DOG do 9 de decembro e no BOP do 14 de decembro, e nos xornais Faro de Vigo do 25 de novembro e Diario de Arousa do 11 de novembro de 2009, non se presentaron alegacións.
I.3. Consta informe do 12-3-2009, da Consellería de Medio Ambiente e Desenvolvemento Sostible, no cal se considera que non procede o trámite de avaliación de impacto ambiental.
I.4. Constan informes favorables do técnico do concello, expedido o día 12-3-2009; e do secretario xeral, expedido o día 17-6-2009.
I.5. Tamén constan no expediente os seguintes informes sectoriais favorables:
-Instituto Galego da Vivenda e Solo do 24-11-2009.
-Ministerio de Medio Ambiente, Medio Rural e Mariño do 15-1-2010.
-Dirección Xeral de Infraestruturas do 12-1-2010.
-Dirección Xeral de Patrimonio Cultural do 31-3-2010 (logo das correccións indicadas noutro informe anterior do 4-12-2009).
-Secretaría Xeral de Ordenación do Territorio e Urbanismo, do 30-4-2010, favorable en materia de Costas.
I.6. O día 29-4-2010 o Pleno da corporación acorda a aprobación provisional.
II. Descrición e valoración.
Analizada a documentación que integra o expediente e vista a proposta literal que nesta mesma data eleva a Secretaría Xeral de Ordenación do Territorio e Urbanismo, obsérvase:
II.1. A modificación formulada polo Concello de Cambados, redactada polo arquitecto Leopoldo Ivorra Sáenz-Díez, ten por finalidade eliminar as contradicións existentes nos ámbitos delimitados como conxunto histórico-artístico (publicado no BOP o día 6-3-2000) e o mesmo conxunto histórico delimitado nas normas subsidiarias municipais, redactadas ao abeiro da Lei 11/1985, do 22 de agosto (BOP do 20 de marzo de 1995).
Fundaméntase, pois, en razóns de interese público, tratándose dunha obriga administrativa, ao seren discordantes dous documentos que regulan o mesmo solo e ao non coincidir as súas delimitacións. Cúmprese, en consecuencia, o artigo 94 da LOUG.
II.2. Así como o artigo 61 da LOUG, sinalando, dentro dos planos das normas subsidiarias, o perímetro do conxunto histórico establecido no Plan Especial de Protección que ordena o mesmo conxunto.
II.3. Non existe incremento da intensidade dos usos, segundo o indicado no artigo 94.3º da LOUG, xa que os quinteiros incorporados no plan especial seguen tendo a mesma normativa das normas subsidiarias municipais.
A modificación puntual non afecta terreos cualificados como zonas verdes, nin modifica trazados de rúas, espazos libres públicos ou aliñacións.
III. Resolución.
Visto canto antecede, e de acordo co punto 7.a) do artigo 85 da Lei 9/2002, do 30 de decembro, de ordenación urbanística e protección do medio rural de Galicia,
RESOLVO:
1º Outorgar a aprobación definitiva á modificación puntual nº 8 das normas subsidiarias municipais de Cambados.
2º Contra esta orde cabe interpoñer recurso contencioso-administrativo, ante a sala correspondente do Tribunal Superior de Xustiza de Galicia, no prazo de dous meses que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
3º De conformidade co disposto polos artigos 92 da Lei 9/2002, e 70 da Lei 7/1985, do 2 de abril, reguladora das bases de réxime local, o concello deberá publicar no BOP a normativa e ordenanzas.
4º Notifíqueselle esta orde ao concello e publíquese no Diario Oficial de Galicia.
Santiago de Compostela, 16 de setembro de 2010.
Agustín Hernández Fernández de Rojas
Conselleiro de Medio Ambiente, Territorio
e Infraestruturas